ນາຍົກ ອອສເຕຣເລຍ ຮຽກຮ້ອງໃຫ້ ສະມາຊິກພັກ ຈົ່ງປ່ອນບັດເອົາ ຜູ້ນໍາຂອງຕົນ
ການ​ເຄຶ່ອນ​ໄຫວ​ດັ່ງກ່າວ ​ມີ​ຂຶ້ນນຶ່ງ​ມື້ ຫຼັງຈາກ​ທ່ານ Rudd ​ໄດ້​ປະກາດ​ລາອອກ​ຈາກ​ຕໍາ​ແໜ່​ງ​ ໃນ​ລະຫວ່າງ ​ການ​ຢ້ຽມຢາມສະຫະລັດ ຢ່າງເປັນທາງການ
ເມື່ອວັນພະຫັດມື້ນີ້ ທ່ານນາງ Julia Gillard ນາຍົກລັດຖະມົນຕີອອສເຕຣເລຍ ໄດ້ຮຽກ ຮ້ອງໃຫ້ພັກກໍາມະກອນ ຫຼື Labor Party ຂອງທ່ານນາງທີ່ປົກຄອງປະເທດຢູ່ໃນເວລານີ້ ຈົ່ງພາກັນລົງຄະແນນສຽງ ໃຫ້ແກ່ຜູ້ນໍາຂອງຕົນ ອັນເປັນການສິ້ນສຸດ ຂອງການຖົກຖຽງທີ່ ໜ້າຂີ້ດຽດກັບຜູ້ທີ່ ທ່ານນາງສືບຕໍາແໜ່ງແທນແລະລັດຖະມົນຕີຕ່າງປະເທດທ່ານ Kevin Rudd ນັ້ນ ທ່ານນາງ Gillard ກ່າວວ່າ ການລົງຄະແນນສຽງບັ້ນພິເສດນີ້ ຈະຈັດຂຶ້ນໃນຕອນເຊົ້າວັນ ຈັນອາທິດໜ້ານີ້ ແລະນັ້ນ ທ່ານນາງຫວັງວ່າ ພວກສະມາຊິກພັກຂອງທ່ານນາງຈະເລືອກ ແລະຮັບຮອງເອົາທ່ານນາງໃຫ້ຄອງ ຕໍາແໜ່ງນາຍົກລັດຖະມົນຕີຕໍ່ໄປ ການເຄຶ່ອນໄຫວດັ່ງກ່າວມີຂຶ້ນນຶ່ງມື້ຫຼັງຈາກທ່ານ Rudd ໄດ້ປະກາດລາອອກຈາກຕໍາແໜ່ງ ໃນລະຫວ່າງ ການຢ້ຽມຢາມກຸງວໍຊິງຕັນຢ່າງເປັນທາງການ ທ່າມກາງການຄາດຄະເນກັນ ວ່າທ່ານພະຍາຍາມຈະໂຄ່ນລົ້ມທ່ານນາງ Gillard ເພື່ອການຕອບໂຕ້ນັ້ນ ພວກສະໜັບ ສະໜຸນທ່ານນາງ Gillard ໄດ້ຮຽກຮ້ອງໃຫ້ປົດທ່ານ Rudd ອອກຈາກຕຳແໜ່ງ ທ່ານ Rudd ຈົ່ມທຸກວ່າ ທ່ານນາງ Gillard ບໍ່ສາມາດບອກປະຕິເສດ ຕໍ່ຄຳຮຽກຮ້ອງຕ້ອງການ ເຫຼົ່ານັ້ນ ເວລານີ້ທ່ານ Rudd ຍັງບໍ່ໄດ້ປະກາດໃຫ້ມະຫາຊົນຊາບກ່ຽວກັບຄວາມ ມຸ້ງຫວັງທາງການ ເມືອງຂອງຕົນນັ້ນເທື່ອ ໂດຍພຽງແຕ່ກ່າວວ່າ ທ່ານຈະຕັດສິນໃຈໃນເລຶ່ອງອະນາຄົດຂອງຕົນ ຫຼັງຈາກທ່ານເດີນທາງກັບຄືນອອສ ເຕຣເລຍແລ້ວ ຄວາມຮູ້ສຶກບໍ່ລົງລອຍກັນລະຫວ່າງບຸກຄົນທັງສອງນີ້ແມ່ນຢ້ອນຫຼັງໄປປີ 2010 ເວລາທ່ານ ນາງ Gillard ໂຄ່ນລົ້ມທ່ານ Rudd ເວລາທ່ານ ເປັນນາຍົກລັດຖະມົນຕີ ນັບວ່າມັນເປັນ ເລຶ່ອງຂາຍໜ້າທາງການເມືອງ ແກ່ທ່ານ Rudd ພໍສົມຄວນ ຊຶ່ງໃນທີ່ສຸດໄດ້ຖືກແຕ່ງຕັ້ງໃຫ້ ເປັນລັດຖະມົນຕີກະຊວງຕ່າງປະເທດນັ້ນ